પેટ્રેલ-ડીઝલના ભાવમાં કમરતોડ વધારાના વિરોધમાં કોંગ્રેસ દ્વારા યોજવામાં આવેલાં ભારત બંધને કારણે અનેક રાજ્યોમાં જનજીવન ખરાબ રીતે પ્રભાવિત થયું હતું. કોંગ્રેસ સાથે ૨૧ જેટલા રાષ્ટ્રીય અને પ્રાદેશિક પક્ષો પણ જોડાયા હતા. જો કે મહાગઠબંધનમાં મહત્ત્વનું સ્થાન ધરાવતા સપા-બસપાએ અંતર જાળવ્યું હતું. કેટલાંક રાજ્યોમાં રાજકીય પક્ષોના કાર્યકરો દ્વારા રસ્તાઓ રોકીને વાહનોમાં તોડફોડ કરાઈ હતી અને ટાયરો સળગાવીને હાઇવે પર ચક્કાજામ કરવામાં આવ્યું હતું. કેટલાંક રાજ્યોમાં તોડફોડ અને હિંસા આચરવામાં આવી હોવાના અહેવાલો હતા. બંધને કેટલાંક રાજ્યોમાં મિશ્ર પ્રતિભાવ પણ મળ્યો હતો.